
Text rozhodnutia
Súd: Krajský súd Prešov Spisová značka: 4S/1/2014 Identifikačné číslo súdneho spisu: 8014200005 Dátum vydania rozhodnutia: 27. 05. 2014 Meno a priezvisko sudcu, VSÚ: JUDr. Viera Zoľáková ECLI: ECLI:SK:KSPO:2014:8014200005.3
Uznesenie Krajský súd v Prešove v právnej veci žalobkyne U. L., bytom V. XXX, zastúpenej JUDr. Ing. Michalom Plentom, advokátom, sídl. Okulka 19/42, Vranov nad Topľou proti žalovanému Okresnému úradu Vranov nad Topľou, Námestie slobody 5, Vranov nad Topľou, o preskúmanie zákonnosti rozhodnutia a postupu žalovaného zo dňa 14. októbra 2013 č. j. OU-VT-KO1-2013/C 131/2012/Le, Ur, o odvolaní žalobkyne proti uzneseniu Krajského súdu v Prešove č. k. 4S 1/2014-24 zo dňa 15. apríla 2014 takto
r o z h o d o l :
Z r u š u j e uznesenie Krajského súdu v Prešove č. k. 4S/1/2014-24 zo dňa 15. apríla 2014.
o d ô v o d n e n i e :
Napadnutým uznesením krajský súd zastavil konanie a rozhodol, že žiaden z účastníkov nemá právo na náhradu trov konania. Rozhodnutie odôvodnil tým, že podaním žaloby dňa 3.1.2014 vznikla žalobkyni poplatková povinnosť, a preto ju vyzval na zaplatenie súdneho poplatku podľa položky 10 písm. a) Sadzobníka súdnych poplatkov zákona č. 71/1992 Zb. o súdnych poplatkoch a poplatku za výpis z registra trestov (ďalej len zákon o súdnych poplatkoch). Výzva bola doručená jej právnemu zástupcovi dňa 13.3.2014, avšak poplatok v určenej lehote nezaplatila. Proti uzneseniu podala žalobkyňa odvolanie v zákonom stanovenej lehote a súčasne zaplatila súdny poplatok kolkovými známkami. Poukázala na § 10 ods. 3 zákona o súdnych poplatkoch a navrhla napadnuté uznesenie zrušiť a pokračovať v konaní. Krajský súd v Prešove (ďalej len ,,odvolací súd“) preskúmal vec bez nariadenia pojednávania (§ 214 ods. 2 O.s.p.) v rozsahu podľa § 212 O.s.p. a zistil, že odvolaniu možno vyhovieť. Podľa § 10 ods. 3 zákona o súdnych poplatkoch prvostupňový súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Prvostupňový súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka. Žalobkyňa spolu s podaním odvolania proti uzneseniu o zastavení konania pre nezaplatenie súdneho poplatku zaplatila súdny poplatok kolkovými známkami, a to v lehote stanovenej zákonom pre podanie odvolania. Na základe uvedeného krajský súd zrušil podľa § 10 ods. 3 ZSP uznesenie o zastavení konania.
Poučenie:
Proti tomuto uzneseniu je prípustné odvolanie do 15 dní odo dňa doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach.
V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

